19 “Lintho tse lefatšeng” ke batho ba mocheng oa ho thabela bophelo bo phethahetseng Paradeiseng lefatšeng. Tšenolo 7:9-17 e ba hlalosa e le “bongata bo boholo” bo tla pholoha ‘matšoenyeho a maholo’ a tlang. Empa ha baa tlameha ho emela nako eo e le hore ba thabele melemo ea thekollo. Ba se ba ntse “ba hlatsoitse liaparo tsa bona tse telele tsa ka holimo ’me ba li soeufalitse maling a Konyana.” Kaha ba bontša tumelo thekollong, esita le hona joale ba fumana melemo ea moea tokisetsong eo e lerato. Ba boletsoe ba lokile e le metsoalle ea Molimo! (Jakobo 2:23) Motheong oa sehlabelo sa Jesu, ba ka ‘atamela ka bolokolohi ba puo teroneng ea mosa o sa tšoanelang.’ (Baheberu 4:14-16) Ha ba fosa, ba tšoareloa e le kannete. (Baefese 1:7) Le hoja ba sa phethahala, ba thabela letsoalo le hloekileng. (Baheberu 9:9; 10:22; 1 Petrose 3:21) Kahoo ho boelana le Molimo hase feela ntho eo ho tšeptjoang hore e tla etsahala, empa ke ntho ea sebele e etsahalang hona joale! (2 Bakorinthe 5:19, 20) Nakong ea Lilemo tse Sekete, butle-butle ba tla “lokolloa bokhobeng ba ho bola” ’me qetellong ba tla ba “le tokoloho e khanyang ea bana ba Molimo.”—Baroma 8:21.